tartuNLP/wikipedia-smugri-20251201 huggingface dataset:
Klassismi (kuvataide)

Klassismi (aikaisemmin klassisismi) tarkoitti kuvataiteissa pyrkimystä puhtauteen, paluuta selkeisiin linjoihin rokokoon koristeellisuuden jälkeen. Malleja ja ihanteita haettiin antiikin Kreikasta ja Roomasta. Pompejin vaikutteita haettiin niin väreihin kuin muotokieleen. Klassismi vaikutti voimakkaasti arkkitehtuurissa.
Antiikin ihanteiden paluu taiteeseen 1800-luvulla.
Ranskan vallankumouksen jälkeen Napoleonin hovissa alettiin arvostaa antiikin klassista tyyliä niin rakennustaiteessa, sisustuksessa, vaatteissa kuin myös maalaustaiteessa. Ranska oli keisarikunta kuten muinainen Rooma. Maalaustaiteessa Jacques-Louis David (1748–1825) haki aiheita maalauksiin antiikin aiheista. Tätä on nähtävissä Davidin historiallisissa maalauksissa "Horatiuksen vala" ja "Sokrateen kuolema". Ajan muoti niin asuissa kuin sisustuksessa on nähtävissä hänen maalauksessaan "Madame de Verninacin muotokuva", 1799. Antiikin veistosten ehjä ja puhdas muoto oli hänelle lähtökohtana maalauksilleen. Useimmat hänen tauluistaan olivat kuin maalattua veistostaidetta. Hänen aiheisiinsa kuului myös vallankumoukselliset aiheet ja Napoleonin keisarinvallan ihannointi. Hänen tunnetuimpia töitään keisari Napoleonista on "Napoleon St. Bernhardin solassa".
Jean Auguste Dominique Ingres (1780–1867) oli eräs Jacques Louis Davidin tunnetuimmista oppilaista. Myös Ingres arvosti ehjää veistoksellista muotoa taiteessa. Hänen tunnetuimpia klassistisia alastonaiheitaan ovat "Suuri odaliski", "Turkkilainen kylpylä" ja "Lähde". Ingresin lyijykynäpiirustuksia on myös arvostettu, ja ovat nykyisin esillä useissa museoissa.
Vainajala (albumi)

Vainajala on suomalaisen rock-yhtyeen CMX:n albumi, joka julkaistiin 1998.
Albumi äänitettiin mökissä Ylläsjärvellä Lapissa siirrettävää äänityskalustoa käyttäen. Albumin tuotti Billy Gould. Vainajalan äänitys kesti kaksi viikkoa. Levy viimeisteltiin Herodes-studiolla Helsingissä. 
Albumi on luonteeltaan pelkistetty rock-levy. Ilmestyessään se nousi Suomen virallisen listan ykköseksi.
Kappalelista.
Kaikki kappaleet säveltänyt ja sovittanut CMX, sanoittanut A. W. Yrjänä.
Volkswagen Kübelwagen

Volkswagen Kübelwagen ("Kfz.1", "l.gl.Pkw Typ K1", "VW Typ 82") on Ferdinand Porschen vuonna 1939 suunnittelema ja Volkswagenin Saksan sotavoimille toisen maailmansodan aikana valmistama, Volkswagen Kuplaan perustuva takamoottorinen ja takavetoinen henkilöautomalli. Sen alkuperäinen mallinimi oli Typ 62, myöhemmin Typ 82. Autoa valmistettiin vuosien 1940–1945 välillä arviolta 52 000 – 55 000 kappaletta. 
"Kübelwagen" on lyhennys sanasta "Kübelsitzwagen", eli kuppi-istuiminen auto, jota Saksan armeijan käytti yleisnimityksenä kevyistä henkilökuljetusautoistaan. Näistä useissa malleissa oli avoimet oviaukot tai pelkät kangasovet, joten kuppi-istuimet helpottivat matkustajien kyydissä pysymistä.
Typ 62-prototyypit olivat myös ovettomia, mutta tuotantomalliin päätettiin asentaa ovet ja tavalliset penkit. Kübelwagen-nimitys jäi kuitenkin käyttöön.
Kübelwageneita oli sota-aikana käytössä Saksan kaikilla rintamilla Normandiasta Venäjälle ja Pohjois-Afrikasta Norjaan.
Suomessa.
Suomen armeijan panssarijoukoilla oli jatkosodan lopussa käytössään kahdeksan Kübelwagenia, jotka oli rekisteröity puolustusvoimien rekisteritunnuksin SA-38500–38507. Kübelwagen oli Vidal G 1200 Tempon ohella ainoa Suomen armeijan käytössä sotien aikana ollut maastohenkilöauto. Vuonna 1945 Kübelwagenit myytiin puolustusvoimien huutokaupassa lukuun ottamatta tunnuksella SA-38500 ollutta autoa, joka sai uuden tunnuksen SA-189 ja joka poistettiin käytöstä vuonna 1949.
Suomeen sota-aikana tulleista Kübelwageneista yksikään ei ole säilynyt. Mobilia-tieliikennemuseon kokoelmissa on yksi Kübelwagen vuodelta 1943. Auto saatiin Saksasta alun perin Sotamuseon kokoelmiin museoiden tavaranvaihdossa vuonna 1989.
Joachim (Tanskan prinssi)

Prinssi Joachim (koko nimeltään Joachim Holger Valdemar Christian, s. 7. kesäkuuta 1969) on Tanskan kuningattaren Margareeta II:n ja prinssi Henrikin nuorempi poika. Prinssi Joachim on kruununperimysjärjestyksessä viidentenä veljensä kuningas Frederik X:n lasten jälkeen.
Prinssi Joachim avioitui 18. marraskuuta 1995 hongkongilaissyntyisen Alexandra Christina Manleyn kanssa. Heillä on kaksi lasta, prinssi Nikolai (s. 28. elokuuta 1999) ja prinssi Felix (s. 22. heinäkuuta 2002). Syyskuussa 2004 pariskunta ilmoitti eroavansa, ja avioero astui voimaan 8. huhtikuuta 2005. 
3. lokakuuta 2007 prinssi Joachim kihlautui ranskalaisen Marie Cavallierin kanssa. Heidät vihittiin 24. toukokuuta 2008. Heillä on kaksi yhteistä lasta, prinssi Henrik (s. 4. toukokuuta 2009) ja prinsessa Athena (s. 24. tammikuuta 2012).
Prinssi Joachim joutui 24. heinäkuuta 2020 sairaalaan veritulpan vuoksi. Prinssille tehtiin aivoleikkaus Toulousen yliopistollisessa sairaalassa, Ranskassa.
Hugo Viana

Hugo Miguel Ferreira Viana (s. 15. tammikuuta 1983 Barcelos, Bragan piiri, Portugali) on portugalilainen jalkapalloilija, joka edustaa seuratasolla Portugalin pääsarjassa Primeira Ligassa pelaavaa Bragaa. Hän on keskikenttäpelaaja, joka nousee yleensä hyökkäyksiin laidalta. 
Vasenjalkainen Hugo Viana aloitti uransa Sportingissa, jossa hänet valittiin Euroopan parhaaksi nuoreksi jalkapalloilijaksi. Valinnan jälkeen hänet myytiin Newcastle Unitediin 12 miljoonalla eurolla. Hän kuitenkin palasi Sportingiin ja pelasi siellä kaksi vuotta lainasopimuksella. Kaudella 2005–2006 Newcastle lainasi Vianan jälleen, tällä kertaa Valenciaan. Marraskuussa 2006 Valencia osti Vianan pelaajaoikeudet Newcastlelta 1,5 miljoonalla punnalla. Kaudeksi 2007–2008 Viana lainattiin Osasunaan. Kaudella 2009–2010 hän pelasi lainalla Bragassa, jossa jatkoi sen jälkeenkin.
Viana debytoi Portugalin maajoukkueessa 14. marraskuuta 2001 Portugalin voittoon päättyneessä ottelussa Angolaa vastaan. Viana on edustanut maataan MM-kilpailuissa 2002, joissa hän ei kuitenkaan päässyt pelaamaan, olympialaisissa 2004 ja MM-kilpailuissa 2006.
Nebulasuodin

Nebulasuodin eli sumusuodin on okulaariin kiinnitettävä suodin, jota käytetään syvän taivaan (deep sky) kohteiden tarkkailuun. Se päästää lävitseen vain niitä aallonpituuksia, joilla sumumaiset syvän taivaan kohteet säteilevät voimakkaimmin (O III, Oxygen III).
Tällaisia kohteita ovat:
Suodatin ei sovellu jatkuvaspekristen kohteiden, kuten tähtien tai galaksien, havainnointiin.
Antonio López Guerrero

Antonio López Guerrero (s. 13. syyskuuta 1981 Benidorm, Alicanten maakunta, Espanja) on entinen espanjalainen jalkapalloilija. Hän oli pelipaikaltaan vasen laitapuolustaja, mutta pelasi uransa aikana myös vasempana laitahyökkääjänä sekä oikeana laitapuolustajana. Lisäksi hänet tunnettiin vapaapotkuspesialistina. 
Seurajoukkueura.
López pelasi juniorivuotensa sekä ammattilaisuransa ensimmäiset vuodet Atléticossa, mutta ensiesiintymisensä Espanjan pääsarjassa hän teki pamplonalaisessa Osasunassa 1. syyskuuta 2002 ottelussa Villarrealia vastaan. Hän vietti seurassa kaksi kautta, joista saldoksi jäi 71 ottelua ja kaksi maalia. Vuonna 2004 López palasi takaisin kasvattajaseuraansa Atléticoon. Kesällä 2009 päävalmentaja Abel Resino nimitti Lópezin joukkueen kapteeniksi argentiinalaisen Maxi Rodríguezin luovuttua tehtävästä. López oli aiemmin toiminut joukkueen varakapteenina. 
Keväällä 2010 López johdatti joukkueensa Eurooppa-liigan mestaruuteen. Kapteeni pelasi täydet minuutit kaikissa kahdeksassa pudotuspelivaiheen ottelussa ja teki yhden maalin Valenciaa vastaan pelatussa puolivälieräottelussa. López voitti Atléticon riveissä myös UEFA Super Cupin vuonna 2010 sekä Eurooppa-liigan toistamiseen keväällä 2012.
Kesäkuussa 2012 López siirtyi Mallorcaan, jossa hän pelasi kahden kauden ajan. López kärsi tänä aikana vaikeista loukkaantumisista. Syksyllä 2014 hän ilmoitti päätöksestään lopettaa ammattilaisuransa toistuvien polvivammojen vuoksi. López työskentelee nykyisin pelaaja-agenttina.
Maajoukkueura.
López pelasi Espanjan maajoukkueessa 16 ottelua ja teki niissä yhden maalin. Maajoukkuedebyytti tapahtui MM-karsintaottelussa Serbia ja Montenegroa vastaan 30. maaliskuuta 2005, ja López oli mukana myös vuoden 2006 MM-kilpailuissa.
Steven Holl

Steven Holl (s. 9. joulukuuta 1947 Bremerton, Washington) on yhdysvaltalainen arkkitehti. Hänen tunnetuimmat työnsä Suomessa ovat Helsingissä sijaitseva nykytaiteen museo Kiasma sekä Taivallahden kasarmien täydennysasuinrakennus. 
Holl valmistui Washingtonin yliopistosta 1970, perusti toimiston New Yorkiin 1976 ja on opettanut Columbian yliopistossa vuodesta 1981. Time-aikakauslehti valitsi Hollin Yhdysvaltain parhaaksi arkkitehdiksi vuonna 2001. 
Hänet palkittiin Praemium Imperiale -palkinnolla vuonna 2014.
Klaus Doldinger

Klaus Doldinger (12. toukokuuta 1936 Berliini – 16. lokakuuta 2025) oli saksalainen jazzmuusikko, saksofonisti ja elokuvamusiikin säveltäjä.
Berliiniläislähtöinen Doldinger pääsi vuonna 1947 Düsseldorfiin konservatorioon, mistä hän valmistui vuonna 1957. Opiskeluvuosinaan hän sai runsaasti esiintymiskokemusta. Vuonna 1953 hän aloitti saksalaisessa dixieland-yhtyeessä "The Feetwarmersissa", jonka kanssa levytti vuonna 1955. Myöhemmin hän perusti "Oscar's Trion" esikuvanaan Oscar Peterson. 
Doldinger sävelsi runsaasti musiikkia elokuviin ja televisiosarjoihin, muun muassa elokuviin "Sukellusvene U-96" ja "Päättymätön tarina" sekä rikossarjan "Kahden keikka" musiikit. Hän on myös yhä suuresti arvostettu henkilö Saksan jazz-piireissä, ja hänen yhtyeensä "Passport" nauttii suurta suosiota.
Doldinger avioitui Inge Beckin kanssa vuonna 1960. Heillä on kolme lasta. Vuodesta 1968 he asuivat Münchenissä.
Pentéli

Pentéli () eli Pentelikó (Πεντελικό), antiikin Pentelikon () ja Brilessos (, myös ), on vuorijono Attikassa Kreikassa. Sen korkeimman huipun Pyrgárin (Πυργάρι) korkeus on 1 109 metriä.
Pentéli sijaitsee Ateenan metropolialueen koillislaidalla noin 16 kilometriä koilliseen Ateenan keskustasta. Vuoristosta yli 60 % on metsän peittämää. Pentéli-vuoresta ovat saaneet nimensä Ateenan metropolialueen pohjoisosan Pentélin ja Néa Pentélin kaupungit.
Historia.
Antiikin aikana Pentelikon tunnettiin erityisesti sen valkoisesta marmorista. Sitä käytettiin veistoksiin jo arkaaisella kaudella 500-luvulla eaa. Myöhemmin 400-luvulla eaa. sitä käytettiin erityisesti Akropoliin temppelien, kuten Parthenonin ja Erekhtheionin, rakentamisessa. Vielä 100-luvulla jaa. vuoren marmoria käytettiin Panateenalaisen stadionin uusimiseen. Pausaniaan mukaan vuorella kivilouhoksen yllä oli Athenen patsas. Eräässä luolassa oli nymfien kulttipaikka. Nykyisin louhos on suojeltu ja varattu yksinomaan Akropoliin rakennusten restauroinnin tarpeisiin. Vuorella sijaitsee myös niin kutsuttu Pentélin luola eli Ntavélisin luola, joka sekin on antiikin aikainen louhosluola. Louhokset sijaitsivat vuoren lounaisosassa.
Antiikkisten kivilouhosten lisäksi Pentélin nähtävyyksiin lukeutuu vuonna 1578 perustettu Pentélin luostari eli Neitsyt Marian kuolonuneen nukkumisen luostari ("Moní Pentélis", "Moní Koimíseos Theotókou") vuoren itäpuolella Marathoniin johtavan tien varrella. Vuorella on myös Ateenan kansallisen observatorion alainen Koufoún tähtitieteellinen asema, joka on tarkoitettu erityisesti opetus- ja vierailukäyttöön.
Vuoren alue on kärsinyt suurista metsäpaloista ainakin vuonna 1995, jolloin 6500 hehtaaria ja sata taloa tuhoutui, sekä vuonna 1998, jolloin tuli tuhosi 7 500 hehtaaria ja vielä enemmän rakennuksia. Myös vuoden 2007 suuret metsäpalot tuhosivat aluetta.
Tragus

Tragus (, 'vuohi') on korvalehden etuosassa korvarustossa oleva "nipukka", joka osoittaa taaksepäin. Ihmisellä se on liikkumaton, mutta esimerkiksi monilla lepakoilla se tarvittaessa sulkee korvakäytävän.
Tähänkin nipukkaan voidaan tehdä lävistyksiä, kuten alempana olevaan lobuleen.
Tragusta vastapäätä on antitragus. Kissalla siinä on tasku, joka toimii suuntakuulon apuna.
Zelda’s Adventure

Zelda’s Adventure on Viridiksen CD-i:lle kehittämä videopeli. Peli liittyy aiheeltaan Nintendon The Legend of Zelda -pelisarjaan, mutta huonon laatunsa ja Nintendosta riippumattoman kehitystyön takia sitä ei tavallisesti lueta "virallisten" Zelda-pelien joukkoon.
Tarina.
Hyrule on vajonnut pimeyden aikaan. Ganon on valloittanut Tolemacin maan ja siepannut Linkin. Astronomi Gaspra lähettää Zeldan Tolemacin avuksi. Zeldan on etsittävä seitsemän jumalallista pyhäinjäännöstä ja voitettava Ganon, jonka jälkeen Hyrule voi palata valon aikakauteen. 
Pelin kulku.
Aiemmista CD-i:lle tehdyistä Zelda-peleistä poiketen "Zelda’s Adventure" on ""ia mukaileva, yläviistosta kuvattu seikkailu. Pelaaja ohjaa Prinsessa Zeldaa luolissa ja palatseissa, joita yhdistää kartta "A Link to the Past"in tapaan. Peli sisältää näyteltyjä kohtauksia, joissa tarinaa viedään eteenpäin. 
Peliä pidetään parhaimpana kolmesta, huonosti menestyneestä CD-i:lle julkaistuista Zelda-peleistä. Huono ohjattavuus, sekava grafiikka ja outo tarina(toisin sanoen se että Zelda ei ole enää mikään heikko prinsessa vaan sankari) tekivät pelistä erittäin epäsuositun. Philips yritti pelin julkaisun aikoihin karsia konsolinsa aiheuttamia tappioita ja tuotettujen "Zelda’s Adventure" -pelien määrä oli pieni, mikä tekee pelistä vaikeimmin saatavan Zelda-aiheisen pelin.
Viikinkilaiva (huvipuistolaite)

Viikinkilaiva on yleinen huvipuistoissa tavattava huvipuistolaite, joka on saanut nimensä viikinkien käyttämistä laivoista. Se on varren päässä oleva laivanmuotoinen vaunu, jossa on istuimia. Veneen alla olevien renkaiden avulla tapahtuvan kiihdytyksen jälkeen laiva heiluu vapaasti pitkittäin puolelta toiselle. Joillekin ihmisille ajo saattaa tuntua hurjalta keinumisliikkeen takia. Suomesta tällainen laite löytyy Linnanmäeltä sekä Särkänniemestä. Laitteesta on myös minikokoinen versio Merirosvolaiva, joka sopii hyvin pienille lapsille. Niitä on muutamia ympäri Suomea.
The Black League

The Black League oli suomalainen metallimusiikin yhtye, joka perustettiin vuonna 1998. Yhtye hajosi vuonna 2014.
Ennen The Black Leaguen perustamista Taneli Jarva toimi Sentencedin laulajana ja basistina vuosina 1991–1996.
Tennessee Williams

Thomas Lanier Williams III (26. maaliskuuta 1911 Mississippi, Yhdysvallat − 25. helmikuuta 1983 New York, Yhdysvallat), oli yhdysvaltalainen näytelmäkirjailija, joka tunnetaan paremmin taiteilijanimellään Tennessee Williams. 
Williams syntyi kauppamatkustajan poikana ja eli St. Louisissa onnettoman ja köyhän lapsuuden, jonka tunnelmat heijastuvat moniin hänen näytelmiinsä. Aluksi hän elätti itseään erilaisilla ammateilla, mutta aloitti yliopisto-opinnot ja suoritti vuonna 1938 Bachelor of Arts -tutkinnon. Hän ryhtyi vapaaksi kirjailijaksi. Kirjailijan uransa hän aloitti runoilijana, mutta siirtyi lopulta näytelmäkirjallisuuden pariin. 
Williams on yksi tunnetuimmista ja esitetyimmistä 1900-luvun yhdysvaltalaisista näytelmäkirjailijoista. Suosio perustuu hänen näytelmiensä dynaamisuuteen ja väkivaltaiseen pohjavireeseen. Useat näytelmien hahmot ja miljööt ovat Yhdysvaltain etelävaltioista, erityisesti tukahdutettua sukupuolisuutta kuvaavat tilanteet. Williamsin näytelmissä käytetään rahvaanomaisia ilmaisuja jotka yhdistyvät voimakkaaseen mytologisuuteen ja kaunopuheisuuteen. Läpimurron kuuluisuuteen hän teki vuonna 1945 näytelmällä "Lasinen eläintarha". Hänen tunnetuimmat näytelmänsä ovat "Viettelyksen vaunu" ja "Kissa kuumalla katolla". "Viettelyksen vaunun" ensiesitys oli 1947, ja vuotta myöhemmin näytelmä voitti Pulitzer-palkinnon. "Kissa kuumalla katolla" voitti saman palkinnon vuonna 1955. Kumpaakin näytelmää on esitetty Suomessa muun muassa Kansallisteatterissa.
Williamsin näyttämölle luomissa asetelmissa on melodramaattisia ja liioiteltuja tilanteita, kuten hysteriaa, kastraatiota, tirkistelyä ja sairaalloista mustasukkaisuutta. 
Monista Williamsin näytelmistä muokattiin erityisesti 1950-luvulla menestyksekkäitä Hollywood-elokuvia, joissa näytteli aikansa suuria tähtiä, muiden muassa Elizabeth Taylor ja Paul Newman. Elokuvista kuitenkin poistettiin uskallettuina pidettyjä sisältöjä. 
Myös Suomen Kansallisteatterissa on esitetty Williamsin elämään perustuva Charlotte Chandlerin ja Ray Stricklyn kirjoittama monologinäytelmä "Satakielen tunnustuksia", Williamsina Stig Fransman.
Tennessee Williams teki toisen uransa taidemaalarina. Hänen taiteilijatoverinsa Michael Garady muistelee, että maalaaminen oli hänelle intohimo, jota hän teki toisena ammattinaan. Williams alkoi maalata 1960-luvulla, ja Garadyn mukaan hän omistautui maalaamiselle ja piti sitä terapeuttisena.
Williams kuoli 71-vuotiaana.
Jello Biafra

Jello Biafra (oik. Eric Reed Boucher, s. 17. kesäkuuta 1958, Boulder, Colorado, Yhdysvallat) on yhdysvaltalainen rockmuusikko. Biafra oli amerikkalaisen punk rock -yhtye Dead Kennedysin laulaja ja perustajajäsen. Hänen taiteilijanimensä on ironisesti yhdistetty vähäravintopitoisesta Jell-O-hyytelöstä ja lyhytikäisestä, nälänhätää kärsineestä Biafran valtiosta. Yhtyeen hajoamisen jälkeen hän on esittänyt ja julkaissut levyillä musiikin sijaan puhuttuja tarinoita sekä muodostanut Lard-yhtyeen yhdessä Ministryn kanssa.
Jello Biafra and the Guantanamo School of Medicine on Biafran johtama punk-yhtye.
Levy-yhtiö.
1979 Biafra perusti levy-yhtiön 'Alternative tentacles'. Yhtiö on julkaissut musiikkia muun muassa seuraavilta yhtyeiltä: Dead Kennedys, Butthole Surfers, D.O.A., 7 Seconds, Winston Smith ja NoMeansNo.
Presidenttiehdokkuus.
New Yorkin osavaltion vihreät esittivät Biafraa puolueen ehdokkaaksi vuoden 2000 presidentinvaaleissa, mutta puolue valitsi Ralph Naderin.
Milorad Pavić (kirjailija)

Milorad Pavić (15. lokakuuta 1929 Belgrad, Jugoslavia – 30. marraskuuta 2009) oli serbialainen kirjailija, kääntäjä ja kirjallisuushistorioitsija. 
Pavić opiskeli Belgradin ja Zagrebin yliopistoissa, aloitti akateemisen uransa Sorbonnen yliopistossa Ranskassa ja siirtyi myöhemmin Wieniin Itävaltaan. Pavić oli naimisissa kirjailija ja kirjallisuuskriitikko Jasmina Mihajlovicin kanssa. Vuonna 1991 Pavić valittiin Serbian tiede- ja taideakatemiaan.
Tunnetuimmat teokset.
Pavić aloitti runoilijana ja novellikirjailijana. Hän julkaisi myös kirjallisuushistoriallisia teoksia Serbian barokkikirjallisuudesta ja symbolistirunoilijoista. Ensimmäinen romaani, "Kasaarisanakirja. Sadantuhannen sanan sanakirjaromaani" ilmestyi vuonna 1984. 
Romaani kertoo kasaarikansasta, etnisestä vähemmistöstä, joka on kuollut sukupuuttoon. Kasaarien valtakunnasta on säilynyt vain vuonna 1691 julkaistu Lexicon Cosri, kasaarikysymystä käsittelevä sanakirjojen sanakirja, jonka alkuperäisversio on tuhoutunut. Kuitenkin yhdestä kappaleesta, joka on kirjoitettu myrkyllisellä musteella, on säilynyt katkelmia. "Kasaarisanakirja" on siis tämän alkuperäisen Daubmannuksen laitoksen rekonstruktio vuodelta 1691 (tuhoutui vuonna 1692), jota on täydennetty uusimpiin aikoihin asti ja se kertoo kadonneesta kansakunnasta. 
Kulttuurintutkijat yrittävät päästä selvyyteen mikä oli kasaarien kohtalo: sanakirjan punaisessa kirjassa selvitetään kristillisten lähteiden mukaan, vihreässä islamilaisten lähteiden mukaan ja keltaisessa kirjassa juutalaisten lähteiden mukaan mitä kasaareille tapahtui. Teoksesta on olemassa kaksi lähes identtistä versiota: miesten painos ja naisten painos, jotka poikkeavat toisistaan vain yhdessä kohtaa parinkymmenen rivin verran. Vasta miehen ja naisen luettua toistensa painoksen voi päästä käsitykseen kokonaisuudesta minkä jälkeen kirja onkin käynyt tarpeettomaksi. 
Alkuhuomautuksissa Pavic selostaa sanakirjan käyttöohjeet, jotka päättyvät vuoden 1691 tuhoutuneen laitoksen esipuheesta säilyneihin katkelmiin:
Toinen romaani, "Predeo slikan cajem" (1988), joka on käännetty englanniksi nimellä "Landscape Painted with Tea", kertoo modernin tutkimusmatkan arkkitehdista nimeltään Atanas Svilar (alias Razin), joka vetäytyy luostariin Kreikan Athos-vuoristoon, jossa hänen isänsäkin oli ollut ja joka kuoli toisessa maailmansodassa. 
"Poslednja ljubav u Carigradu" (1994), englanniksi "Last Love in Constantinople", sisältää Tarot-korttipakan.
Suomennokset.
Suomennos Kasaarisanakirjasta on julkaistu nimellä "Kasaarisanakirja. Sadantuhannen sanan sanakirjaromaani" ("Hazarskii rečnik" 1984, suom. Tuula Jaale-Mišić, Helsinki: Tammi).
Hanna Kirjavainen on sovittanut "Kasaarisanakirjasta" näyttämöversion, joka on esitetty nimellä "Adam Ruhanin ruumis" vuonna 1998. Näytelmässä kolme kulttuurintutkijaa kohtaa kongressissa Istanbulissa vuonna 1982. He ryhtyvät ratkomaan kadonneen kasaarikansan arvoitusta, mutta joutuvat toteamaan tehtävän vaikeuden.
Milorad Pavić (jalkapalloilija)

Milorad ”Miša” Pavić (tunnetaan Jugoslavian ulkopuolella lempinimellä Michel, 11. marraskuuta 1921 Valjevo – 16. elokuuta 2005 Valjevo) oli jugoslavialainen jalkapallopelaaja ja -valmentaja. Hän valmensi pitkään Belgiassa, Espanjassa ja Portugalissa. Kotimaassaan Pavić valmensi Belgradin Punaista tähteä ja FK Vojvodinaa. 
Pelaajana Pavić pelasi Belgradin Punaisessa tähdessä.
Aldriini

Aldriini on POP-yhdiste, hyönteisten torjuntaan käytetty myrkky. Sitä on käytetty viljan, perunan ja puuvillan tuholaisia sekä termiittejä vastaan. Sen käyttö on kielletty Suomessa vuodesta 1972 alkaen. Aldriini on karsinogeeni ja mutageeni. Hapen kanssa reagoidessaan se muodostaa dieldriini-nimistä hermomyrkkyä. Siksi aldriiniin kuolleet hyönteiset ovat vaaraksi hyönteissyöjille.
Aldriinin kemiallinen kaava on C12H8Cl6, moolimassa 364,9 g/mol, sulamispiste 104–105 °C, tiheys 1,6 g/cm3 (vesi = 1,0 g/cm3) ja CAS-numero 309-00-2.
Jermuhamet Jertysbajev

Jermuhamet Kabidenuly Jertysbajev (; s. 1956 Karagandassa) on Kazakstanin kulttuuri-, viestintä- ja urheiluministeri. Hän on toiminut tehtävässä tammikuusta 2006 lähtien. Vuodesta 2002 hän on ollut eräs presidentti Nursultan Nazarbajevin läheisimmistä neuvonantajista. Jertysbajev on professori, historiallisten tieteiden kandidaatti ja yhteiskuntatieteiden tohtori. 
Nykyisessä toimessaan Jertysbajev on ollut innokas lisäämään valtion valvontaa koskien tiedotusvälineiden ja Internetin toimintaa Kazakstanissa. Hän on ilmoittanut haluavansa tehdä lopun kazakstanilaisilla verkkosivuilla esitettävistä saastasta ja valheesta. Sekä Euroopan unioni että Yhdysvallat ovat arvostelleet lainmuutoksia. Jo viime vuonna maassa astui voimaan laki, jonka mukaan Kazakstanin internet-maatunnuspäätettä .kz saavat käyttää vain sivustot, joilla on kaksi palvelinta maassa. Tämän johdosta mm. britannianjuutalaisen koomikon Sacha Baron Cohenin täytyi siirtää Kazakstania pilkanneen roolihahmonsa, kazakkijournalisti Boratin kotisivut muualle.
Lenne Broberg

Lenne Broberg (27. syyskuuta 1940 – 2. tammikuuta 1991) oli ruotsalainen laulaja, joka vaikutti yhtyeissä Lenne &amp; His Falcons, The Adventurers ja Lee Kings ennen kuin aloitti soolouran. Hänen tunnetuimpia laulujaan on mm. "Mälarö kyrka" (1968, suom. "Vanha holvikirkko").
Broberg kiersi Suomea The Adventurersin kanssa menestyksekkäästi kesällä 1963, mutta hänen jouduttuaan armeijaan yhtyeen uudeksi laulusolistiksi otettiin norjalainen Jan Rohde. Armeijasta päästyään Broberg perusti uuden yhtyeen Lenne &amp; The Lee Kings, jonka muut jäsenet olivat Bengt Dalén (soolokitara), Bjärne Möller (komppikitara), Olle Nordström (basso) ja Thomas Strandberg (rummut), joista viimeksi mainitun korvasi pian Lasse Sandgren. Syksyllä 1964 ilmestynyt ensilevy "Stop The Music" menestyi Ruotsin listoilla ja nousi Suomen singlelistan kärkisijalle kolmen kuukauden ajaksi elokuussa 1965. Ruotsissa yhtye nähtiin listoilla vielä kappaleilla "Que Sera, Sera", "L.O.D." ja "I Can't Go On Living Baby Without You".
Simone Barone

Simone Barone (s. 30. huhtikuuta 1978) on italialainen jalkapalloilija. Seuratasolla Barone pelaa keskikenttää Serie A:ssa pelaavassa Torino FC:ssä. Barone debytoi Parma FC:ssa 1996. Vuonna 2004 hänet siirrettiin AC ChievoVeronasta Parman riveihin 5 miljoonalla eurolla.
Italian maajoukkueessa Barone debytoi vuonna 2004 Tšekin jalkapallomaajoukkuetta vastaan ja hänet kutsuttiin myös vuoden 2006 MM-kisoihin, jotka Italia voitti.
A Place Called Bad

A Place Called Bad on The Black Leaguen neljäs studioalbumi, joka julkaistiin 26. lokakuuta 2005. Se jatkaa edeltävän albumin rock-linjaa ja poikkeaa selvästi vanhemmista levyistä, joilla on enemmän vaikutteita raskaammasta musiikista. Tunnelin levyssä levy nousi kolmanneksi ostetuimmaksi levyksi.
Kappaleesta ”Same Ol’ Fuckery” kuvattiin musiikkivideo.
Boeing C-17 Globemaster III

C-17 Globemaster III on alun perin McDonnell Douglasin kehittämä ja nykyään Boeingin valmistama strateginen kuljetuslentokone, jolla operoivat Yhdysvaltain ilmavoimat, Yhdistyneen kuningaskunnan ilmavoimat, Australian kuninkaalliset ilmavoimat, Kanadan ilmavoimat, Yhdistyneet arabiemiirikunnat, Qatarin ilmavoimat ja Heavy Airlift Wing.
Tehtävät.
C-17 pystyy joukkojen ja kaikentyyppisen rahdin nopeaan kuljettamiseen tai pudottamiseen tukikohtiin tai suoraan kohdealueelle. Niitä on käytetty toimittamaan sotilastarvikkeita ja humanitaarista apua operaatio Enduring Freedomissa Afganistanissa sekä operaatio Iraqi Freedomissa Irakissa. Viisitoista Yhdysvaltain ilmavoimien C-17:ää pudotti 26. maaliskuuta 2003 yöpudotuksena 1 000 laskuvarjojääkäriä Bashuriin Irakiin pohjoisen rintaman avaamiseksi Irakia vastaan.
Yhdysvaltain ilmavoimien C-17 evakuoi 17. marraskuuta 2013 yli 670 Taclobanin kaupungin asukasta Filippiineillä hirmumyrsky Haiyanin tieltä. Myös Yhdistyneen kuningaskunan ilmavoimien C-17 osallistui avustusoperaatioihin alueella.
Yhdysvaltain ilmavoimien C-17 kone evakuoi 16. elokuuta 2021 Kabulista 640 afganistalaista Taleban-joukkojen tieltä.
Suomi on mukana kahdentoista maan ryhmässä (Strategic Airlift Capability), joka on hankkinut yhteiskäyttöön kolme C-17-konetta. Mukana ovat Nato-jäsenistä Suomen lisäksi Norja, Yhdysvallat, Unkari, Viro, Liettua, Alankomaat, Puola, Slovenia, Bulgaria, Romania ja Ruotsi. Ensimmäinen koneista luovutettiin heinäkuussa 2009, toinen syyskuussa ja kolmas lokakuussa 2009. Koneita operoi SAC:n operatiivinen yksikkö Heavy Airlift Wing ja ne on sijoitettu Pápan lentotukikohtaan Länsi-Unkariin.
Ominaisuudet.
C-17:n voimanlähteenä on neljä työntövoiman kääntimillä eli suihkujarruilla varustettua F117-PW-100 (Pratt &amp; Whitney PW2040) ohivirtausmoottoria. Jokainen moottori tuottaa 180 kN työntövoiman. 
Kone vaatii vain kolmen hengen miehistön. Se voi kuljettaa 70 tonnia painavan M1 Abrams -panssarivaunun. Maksimikuljetuskapasiteetti C-17:llä on 77 500 kg. Lentokorkeus 28 000 jalkaa (8 500 m), lentomatka 2 400 meripeninkulmaa (4 400 km). Lentonopeus 450 solmua (833 km/h) (0.74Mach). C-17 tarvitsee operoidakseen vähintään 900 m pitkän ja 27 m leveän kiitotien.
Kuufa

Kuufa () on kaupunki Eufratin varrella Irakissa muinaisen Babylonian eteläpuolella ja noin 100 km etelään Bagdadista. Kaupungin perustivat arabit varuskuntakaupungikseen 630-luvulla sassanidien valtakunnan romahdettua. Islamin legendapohjaisessa 800-luvun tarinatiedossa kaupungin kerrotaan jopa olleen "oikeaan johdetun kalifi" Ali ibn Abi Talibin viimeinen pääkaupunki. Kuufa korvasi arabivallan alkaessa Hiran useiden entisten sassanidiprovinssien hallintokeskuksena. 
Abbasidien vallankumouksen myötä vuoden 750 jälkeen Kuufa sai iranilaisia vaikutteita Khorasanista. 900-luvulla kaupungin merkitys alkoi vähentyä. Osmanivallan aikana (1638–1918) Kuufaa hallinnoitiin Najafista. 
Kuufa sai takaisin poliittista merkitystään Irakissa Baath-puolueen hallinnon aikana. Vuonna 1987 hallitus perusti sinne yliopiston kilpailemaan Najafin shiialaisten madrasojen kanssa. 2000-luvun alussa kaupungin väkiluku oli 119 000.
Kuufa on edelleen Samarran, Karbalan ja Najafin ohella yksi neljästä šiiamuslimeille merkittävästä kaupungista Irakissa.
Oostende

Oostende (, , ) on Länsi-Flanderin provinssissa Belgiassa sijaitseva kunta, johon kuuluvat Oostenden kaupunki sekä Mariakerken, Stenen ja Zandvoorden kylät. 1. tammikuuta 2006 alueen asukasluku oli 68 931. 
Oostende on ollut merkittävä kauppasatama jo vuodesta 1265. Vuodesta 1838 alkaen sieltä on ollut junayhteys Brysseliin. 1980-luvun puolivälistä asti Oostendesta on ollut laivaliikennettä Englannin Doveriin; nykyisin vain rahtiliikennettä. Oostende on myös suosittu rantalomakohde: kuninkaat Leopold I ja Leopold II suosivat sitä, ja heidän perässään tuli muutakin Belgian yläluokkaa. Kaupungissa sijaitsee jalkapallostadion Albertpark. 
Oostende on merkittävä kalastussatama. Sen kautta kulkee etenkin paljon sinisimpukoita, jotka ovat belgialainen perinneherkku.
Limburg (Belgia)

Limburg () on Flanderin itäisin provinssi Belgiassa. Limburg sijaitsee Maasjoen länsipuolella ja rajoittuu Alankomaihin sekä Liègen, Flanderin Brabantin ja Antwerpenin provinsseihin. Limburgin pääkaupunki on Hasselt, mutta teollisuus on keskittynyt Genkiin. Provinssissa on arviolta 863 425 asukasta (vuonna 2016) ja sen pinta-ala on 2 422,1 neliökilometriä.
Aluejako.
Provinssi jakaantuu kolmeen arrondissementtiin, joihin kuuluu 42 kuntaa:
Vääksy

Vääksy on Asikkalan kunnan keskustaajama, joka sijaitsee Päijänteen ja Vesijärven välisellä kannaksella. Alueen läpi kulkee Vääksyn kanava, valtatie 24 sekä seututie 313:n ja seututie 314:n yhtenäinen väylä. Vääksyssä sijaitsee linja-autoasema ja Tallukan pikavuoropysäkki. Linja-autoasema muutti 1. kesäkuuta 2009 Vääksyn vanhalle torille. Vääksyssä on noin 5 000 asukasta.
Kunnan osassa yhdistyvät liikekeskus, virastot ja asuinalue. Vääksy on myös tie-, linja-auto- ja vesiliikenteen risteystaajama. Lahden ja Jämsän väliseltä tie- ja linja-autoreitiltä on Vääksyssä yhteys Lahden, Sysmän ja Hartolan väliselle reitille. Vääksyssä erkanevat Lahden ja Jyväskylän sekä Lahden ja Heinolan väliset vesireitit. Asikkalan kirkonkylään on maa- ja vesiteitse matkaa Vääksystä noin kuusi kilometriä pohjoisluoteeseen.
Vääksy kuuluu keskustaajamiin, joissa palvelut sijaitsevat lähinnä yhdellä pääkadulla. Päijänteen rantojen muihin kuntakeskuksiin verrattuna Vääksyn maisemasta tekee poikkeuksellisen järvien välinen kanava ja kannas yhdistettynä harjumaisiin korkeuseroihin. 
Päijät-Hämeen liiton 2016 maakuntavaltuuston vahvistamassa Päijät-Hämeen maakuntakaavassa vuodelta 2014 Vääksyn keskustatoimintojen alue on 184 hehtaarin laajuinen, mikä on merkitty C1:llä kaavaan.
Avoimet kylät.
Valtakunnalliseen Avoimet kylät ‑tapahtumaan Vääksyssä 8. kesäkuuta 2019 osallistuvat Vääksyn kanavalla toimivat Vanhan Vääksyn Kehittämisyhdistys ry ja Lahden ammattikorkeakoulu sekä toisessa tapahtumassa Vanhan Vääksyn toimija, Vanhan Vääksyn kehittämisyhdistys. 
Vanha Vääksy.
Vanha Vääksy on kanavan ympäristössä sijaitseva kulttuurillisesti merkittävä alue, johon kuuluu mm. Vääksyn kanava ja siinä kuohuva koski, vanha vesimylly ja rakennukset.
Populaarikulttuuri

Populaarikulttuuri on suosittua kansantajuista, varsinkin viihdeteollisuuden tuottamaa kulttuuria. Suuren yleisön ajanvieteilmiöitä ovat esimerkiksi populaarimusiikki, televisio-ohjelmat, elokuvat, sarjakuvat, videopelit ja viihdekirjallisuus. Käsitteen alkuosa populaari juontuu latinan "populuksesta", joka tarkoittaa kansaa.
Käyttötaide

Soveltava taide eli käyttötaide on käytännön tarkoituksia palvelevaa taidetta, esimerkiksi taideteollisuuden tuotteita ja mainosgrafiikkaa. Julisteet ja kirjan piirretty kuvitus ovat tämän ajattelun mukaan käyttötaidetta. Rajanvedot ovat kuitenkin historiallisesti nopeasti muuttuvia.
Käyttötaiteen käsite on muunnettu johdannainen niin sanottujen vapaiden taiteiden ja soveltavien taiteiden välisestä jaosta. Antiikissa "Artes liberales", vapaat taiteet olivat vapaille miehille tarkoitettuja tietoja ja taitoja, joiden hallinta ja käyttö erottivat heidät orjista. Sittemmin käsitettä sovellettiin uudelleen taiteenlajien muodollisten luokittelujen tekemiseen ja taiteiden käyttötarkoitukset erotettiin määrittelystä erilleen. Sovelletut taiteet olivat esimerkiksi taideteollisuutta, jolla katsottiin olevan hyötykäyttöä päinvastoin kuin niin sanotulla korkeataiteella, jolla oli etunaan tuottaa puhtaita eli pyyteettömiä taidenautintoja. Samaa perua on jako niin sanottuihin ylempiin ja alempiin taiteisiin. 
Arvostelua.
Pragmatistisen filosofian mukaan merkitys on käyttö (esimerkiksi Charles S. Peirce). John Deweyn mukaan taideteos on kokemus. Tämäntapaisen ajattelun mukaan kantilaista puhdasta, muusta kokemisesta eroavaa tai ”ylempää” esteettistä kokemusta ei ole olemassa ja sitä myötä myös taidelajien hierarkisointi taideteosten käytön mukaan ei tee oikeutta taiteen tavalle olla olemassa. Samaa puolustaa taidemaailmassa viime aikoina tapahtunut uudelleenorganisoituminen ja eri taiteenlajien väliset muutokset, jotka myös puoltavat edellä mainittujen jaottelujen hylkäämistä.
Henkilömatrikkeli

Henkilömatrikkeli on luettelo sellaisten ihmisten henkilötiedoista, joilla on sama ammatti tai koulutus tai samantapaisia saavutuksia esimerkiksi urheilun tai kulttuurin alalla. Suomessa henkilötietolaki sallii tiettyjen tietojen keräämisen esimerkiksi oppilaitosten rekistereistä tällaista matrikkelia varten ilman asianomaisten suostumusta, ellei asianomainen ole sitä itse nimenomaan kieltänyt.
Rik Mayall

Rik Mayall (7. maaliskuuta 1958 Harlow, Essex – 9. kesäkuuta 2014 Lontoo) oli englantilainen koomikko. Mayall lukeutui Englannin vaihtoehtoisten komediapiirien pioneereihin 1980-luvun alkupuolella. Hän teki paljon yhteistyötä Adrian Edmondsonin kanssa.
Ollessaan kolmivuotias Mayall muutti teatteriopettajavanhempiensa kanssa Droitwich Spahan Worcestershirelle, missä hän vietti koko lapsuutensa esiintyen vanhempiensa näytelmissä. Sittemmin hän opiskeli teatteritaidetta Manchesterin yliopistossa ja saavutti 1980-luvulla suosiota esiintymällä "The Comedy Storessa" yhdessä Adrian Edmonsonin kanssa nimellä ”20th Century Coyote”.
Ensiesiintymisensä televisiossa Mayall teki sarjassa "A Kick Up the Eighties". Lopullisen läpimurtonsa hän teki vuonna 1982 komediasarjassa "Älypäät", jossa hänen roolinsa oli yhteiskunnallisesti aktiivinen Cliff Richardia ihaileva sosiologian opiskelija "Rick". Hän myös käsikirjoitti sarjan yhdessä Ben Eltonin ja tyttöystävänsä Lise Mayerin kanssa. Hän myös esiintyi "The Comic Strip" -koomikkorymän esityksissä. Edmonsonin kanssa hän esiintyi myös "Saturday Live" -ohjelmassa nimellä ”The Dangerous Brothers”, jotka tekivät stunt-temppuja mm. sytyttämällä toisiaan tuleen. Yhdessä Edmondsonin ja Älypäissä myös esiintyneen Nigel Planerin kanssa hän esiintyi vuonna 1986 sarjassa "Filthy Rich &amp; Catflap" ja Edmondsonin kanssa sarjassa "Bottom" (1991–92, 1995), jossa heidän roolihahmonsa muistuttivat hyvin paljon heidän Älypäissä esittämiään hahmoja. Hän esiintyi myös sarjassa "Musta kyy" sekä joissakin elokuvissa.
Vuonna 1998 Mayall joutui vakavaan mönkijäonnettomuuteen, minkä jälkeen hänen kuntonsa ja muistinsa heikkenivät. Samoihin aikoihin hän teki Edmondsonin kanssa elokuvan "Hotelli Paradiso" ja esiintyi pääosassa komediasarjassa "Believe Nothing". Sittemmin hän esiintyi myös sivurooleissa monissa muissa elokuvissa. 
Mayall kuoli 9. kesäkuuta 2014.
Barlow-linssi

Barlow-linssi (tunnetaan myös nimellä Barlow) on kaukoputken lisälaite, 
jolla voidaan pidentää kaukoputken tehollista polttoväliä. Barlow-linssi tuplaa, kolmin- tai viisinkertaistaa kaukoputken polttovälin. Se koostuu yleensä yhdestä tai useammasta negatiivisesta linssistä, ja vastaa toimintaperiaatteeltaan kameroissa käytettävää polttovälin muuttajaa. Laadukas Barlow-linssi ei aiheuta valohäviötä, vaan parhaimmillaan parantaa kuvan kontrastia ja laatua. Linssi on nimetty keksijänsä Peter Barlowin mukaan.
Görlitz

Görlitz (, , ) on kaupunki Saksassa Neissejoen rannalla Saksin osavaltiossa. Neissen vastarannalla on Puolan kaupunki Zgorzelec, jonka kanssa Görlitz muodosti yhtenäisen kaupungin, ennen kuin Saksan ja Puolan raja vuonna 1945 siirrettiin Oder-Neisse-linjalle, jolloin se jakoi kaupungin kahtia.
Vuoden 2011 väestönlaskennassa siellä oli 54 441 asukasta.
Görlitzin yhteistyökaupunkeja ovat Selfkant Nordrhein-Westfalenin osavaltiossa, List Schleswig-Holsteinin osavaltiossa ja Oberstdorf Baijerin osavaltiossa. Paikkakuntia yhdistää niiden sijainti Saksan äärimmäisissä pisteissä.
Vuoden lämpimin kuukausi on elokuu, jolloin keskimääräinen ylin lämpötila on 23,2 °C, mutta heinäkuu on melkein yhtä lämmin. Keskimääräinen alin lämpötila on pakkasen puolella joulu-, tammi- ja helmikuussa.
Tsotsi

Tsotsi on vuonna 2005 valmistunut eteläafrikkalainen elokuva, joka kertoo nuoren pikkurikollisen, Tsotsin (Chweneyagae) tarinan kuuden päivän ajalta Johannesburgin väkivaltaisissa ghetoissa. Elokuva perustuu Athol Fugardin samannimiseen romaaniin. Elokuvassa käytetään runsaasti paikallista kwaito-musiikkia, jota esittää elokuvassa pääasiassa kuuluisa eteläafrikkalainen kwaito-artisti, Zola.
Elokuva voitti monia kansainvälisiä palkintoja, mukaan luettuna parhaan vieraskielisen elokuvan Oscarin.
Juoni.
Tsotsi (Chweneyagae) on pienen rikollisjoukon johtaja, pikkugangsteri, joka ansaitsee elantonsa ryöstämällä ihmisiä ympäri Johannesburgia. Jo pienenä lapsena hän pakeni väkivaltaista isäänsä ja sairasta äitiään Soweton slummeihin, jossa hän asui muiden kohtalotovereidensa kanssa pitäen betoniputkia kotinaan. Lapsuuden traumat palaavat Tsotsin mieleen aika ajoin ja paetakseen niitä hän turvautuu väkivaltaan.
Eräänä iltana Tsotsi päätyy ryöstämään Johannesburgin rikkaalta alueelta auton, jonka sisältä hän yllättäen löytää pienen vauvan. Tsotsin julma ja väkivaltainen kuori alkaa pikkuhiljaa rapista kun hän päättääkin ottaa vauvan ja pitää tästä huolta. Elokuva päättyy kohtaukseen, jossa Tsotsi poliisien piirittämänä lopulta palauttaa vauvan äidilleen, joka halvaantui vyötäröstä alaspäin auton ryöstön yhteydessä. Lopulta Tsotsi antautuu poliiseille.
Rob Van Dam

Robert Alex Szatkowski (s. 18. joulukuuta 1970 Battle Creek, Michigan) on yhdysvaltalainen showpainija, joka tunnetaan parhaiten nimellä Rob Van Dam (RVD). Van Dam on kolminkertainen maailmanmestari. Hän on voittanut ECW- ja WWE-mestaruuden vuonna 2006 sekä TNA-mestaruuden vuonna 2010.
Van Dam aloitti ammattilaisuransa vuonna 1990. Vuonna 1992 Van Dam liittyi World Championship Wrestling -painipromootioon mutta jätti sen 1994 vaatimattoman menestyksen takia. ECW:hen hän siirtyi vuonna 1996 ja voitti avausottelussaan Axl Rottenin. WWE:hen Van Dam siirtyi vuonna 2001. Vuonna 2006 hän voitti sekä ECW- että WWE-mestaruudet mutta menetti mestaruusvyöt, kun poliisi oli pysäyttänyt hänet huumeiden hallussapidosta.
Rob Van Dam on näytellyt monessa elokuvassa kuten Wrong side of town - elokuvassa.
Valmentajat.
Baher Salem, Jonatan Girgis ja Ultimate Warrior
Laura Production

Laura Production on suomalainen aikuisviihdeyhtiö, joka aloitti toimintansa keväällä 2004. Yrityksen tuotanto käsittelee still-kuvien, pornoelokuvien ja Internet-livelähetysten tekoa. Yrityksen johdossa toimii suomalainen pornonäyttelijä Laura.
Seksitreffit.fi, eli Laura Production, on julkaissut yli 300 kpl suomalaisia 15–60 minuuttia pitkiä aikuisviihdevideoita internetissä sekä 12 suomalaista aikuisviihde-DVD-levyä. 
Laura Productionin ensimmäinen täyspitkä elokuva oli "Blondes Have More Fun". Yritys tuotti myös tiettävästi ensimmäisen suomalaisen HDV-tekniikalla, 1080i-kameralla, kuvatun pornoelokuvan "Sneaking on my Sister" vuonna 2006.
"Blondes Have 2 Much Fun" on jatkoa Lauran Blondes-sarjalle. Elokuvassa on mukana monia muita suomalaisia aikuisviihdemalleja.
Palkintoja.
Jorma-palkinnot myöntää Sexhibition seksimessuilla palkintoraati
Suomalaisia malleja.
Tunnetuimpia suomalaisia aikuisiviihdemalleja, jotka ovat kuvanneet Seksitreffeille:
Laura Sade, Saana, Mr Lothar, Tony Scorpion, Kalle, RedSonja, Jamina, Jeppe, MrJack, MrPete, Jean-Pierre (J-P)
MILAN

MILAN ("Missile d’infanterie léger antichar") saksalais-ranskalaisen Euromissilen panssarintorjuntaohjusjärjestelmä. Ohjuksen kehitys alkoi 1962 ja se otettiin käyttöön 1972. Se on palveluskäytössä 41 maassa.
MILAN on SACLOS-ohjattu, joten ampujan pitää vain pitää tähtäin maalissa ja ohjauskomennot välitetään ohjukselle sen perästä purkautuvaa johdinta pitkin. MILAN 3:n ohjuksen nopeus on 720 km/h, kantomatka 2 km ja lentoaika 12,5 sek.
Lisenssivalmistajia ovat brittiläinen BAE ja Espanja ja Intia. Noin 350 000 ohjusta ja 10 000 laukaisinta on valmistettu.
Käyttäjät.
Ranska on lähettänyt MILAN-järjestelmiä Ukrainaan.
Branko Crvenkovski

Branko Crvenkovski (, s. 12. lokakuuta 1962) oli Makedonian tasavallan presidentti vuosina 2004–2009, tätä ennen pääministeri 1992–1998 ja 2002–2004.
Crvenkovski opiskeli tietotekniikkaa ja automaatiota Pyhän Kyrilloksen ja Methodiuksen yliopistossa Skopjessa ja valmistui 1986. Hän työskenteli vuosia Semos-yhtiön osastonjohtajana Skopjessa.
Hänet valittiin Makedonian tasavallan parlamenttiin maan ensimmäisissä monipuoluevaaleissa 1990. Crvenkovski valittiin huhtikuussa 1991 perustetun Makedonian sosiaalidemokraattisen liiton (Socijaldemokratski sojuz na Makedonija, SDSM) johtoon. 5. syyskuuta 1992 hänestä tuli maan ensimmäinen pääministeri sen itsenäistymisen jälkeen. Hän oli virassaan Euroopan nuorin. Crvenkovski jatkoi virassa vielä neljä vuotta joulukuun 1994 vaalien jälkeen.
Kristillisdemokraattisen VMRO-DPMNE -puolueen Ljubčo Georgievskin pääministerikauden jälkeen SDSM:n johtama koalitio voitti syyskuun 2002 vaalit ja Crvenkovski palasi pääministeriksi 7. lokakuuta. Kun presidentti Boris Trajkovski sai surmansa lento-onnettomuudessa, SDSM nimitti Crvenkovskin presidenttiehdokkaaksi 14. huhtikuuta 2004 vaaleihin, joissa hän voitti toiselle kierroksella VMRO-DPMNE:n Sasko Kedevin saaden 63 prosenttia äänistä.
Sue

Sue oli suomalainen musiikkilehti, joka painottui rock-, punk-, metalli- ja indiemusiikkiin. Sue oli kulttuuri-, mielipide- ja tiedelehtien liitto Kultti ry:n jäsen. Lehti lopetti ilmestymisen marraskuussa 2014.
Lehden päätoimittaja oli Kimmo Nurminen, toimituspäällikkönä toimi Ari Väntänen. Sen kustantaja oli Suezine Oy, jonka toimitusjohtaja on päätoimittaja Nurminen. Lehti oli tabloid-muotoinen ja ilmestyi kuukausittain noin 50-sivuisena, pääosin värijulkaisuna. Suen toimitus sijaitsi Turussa.
Lehti oli ilmaisjakelulehti, jota jaettiin 80 paikkakunnalla. Sen kuukausittainen painosmäärä oli parhaimmillaan noin 60 000 kappaletta. OMD Finland Oy:n vuonna 2002 toteuttaman markkinatutkimuksen mukaan lehteä luki kuukausittain 120 000 ihmistä. Tuolloin Suen painosmäärä oli 50 000. Painomäärän kasvettua myös lukijamäärä kasvoi päätoimittaja Nurmisen mukaan samassa suhteessa. Lehteä saattoi myös tilata, mutta irtonumerot olivat vapaassa jakelussa yli 600 jakelupisteessä, yli 80 paikkakunnalla. 
Sue alkoi ilmestyä vuodesta 1994. Marraskuun 2006 numero oli lehden sadas numero, jonka kunniaksi Sue järjesti Helsingin Nosturissa ilmaiskonsertin 29. marraskuuta 2006. Konsertissa esiintyivät Viikate, Timo Rautiainen, The Flaming Sideburns, Jarkko Martikainen, Maj Karma, The Crash ja Apulanta.
Suen toimittajat ja avustajat koostuivat pääosin pitkän linjan asiantuntijoista, joista suuri osa joko soitti itse suomalaisissa yhtyeissä tai työskenteli muuten musiikin parissa.
SUE-CD.
Sue julkaisi joitakin kokoelmalevyjä. Niiden teemat ovat vaihdelleet kokoelmittain, mutta levyille valitut yhtyeet ovat lehden linjan mukaisesti sekoitus tuntemattomampia ja kokeilevampia yhtyeitä sekä isompia nimiä. Sue-levyjä on ilmestynyt kahdeksan, minkä lisäksi on julkaistu "" -albumi, johon on koottu Suen ”vuosikymmenen parhaat levyt” -äänestyksen artisteja.
Suen vuoden levyt 2002–2009.
Sue on valinnut vuosittain toimittajiensa keskuudessa vuoden parhaat ulkomaiset ja kotimaiset albumit. Vuonna 2009 valittiin vuosikymmenen paras albumi.
2002
2003
2004
2005
2006 
2007
2008
2009
Kiro Gligorov

Kiro Gligorov (, 3. toukokuuta 1917, Štip – 1. tammikuuta 2012, Skopje) oli makedonialainen poliitikko ja itsenäisen Makedonian tasavallan ensimmäinen presidentti 27. tammikuuta 1991 – 19. marraskuuta 1999. Hänet valittiin uudelle kaudelle 1994. 
Gligorov kävi koulunsa Skopjessa ja valmistui Belgradin yliopistosta 1938 ja työskenteli asianajajana pankissa. Toisen maailmansodan aikana hän otti osaa partisaanitoimintaan. Vuosina 1944–1945 hän oli Makedonian antifasistisen kansallisen vapautuksen liikkeen presidiumin rahastonhoitajana ja lähetettiin sodan jälkeen Belgradiin kansantasavallan edustajana.
Gligorov toimi Jugoslavian valtion ja kommunistipuolueen johtotehtävissä, hallituksen varapääsihteerinä 1945–1947 ja vastuussa taloudesta, ja liittovaltion valtiovarainministerinä 1962–1967. Hän oli yksi johtavia markkinatalouden kannattajia, mikä toteutuikin Jugoslaviassa 1960-luvulla siirryttäessä sosialistiseen markkinatalouteen ensimmäisenä sosialistimaana. 1970-luvulla hän toimi presidiumin jäsenenä 1974–1978 ja sen jälkeen parlamentin puhemiehenä, minkä jälkeen hänet käytännössä siirrettiin syrjään politiikasta. Hän oli kuitenkin yksi johtavista teoreetikoista ja kutsuttiin uudelleen Ante Markovićin hallituksen avuksi uusia markkinatalousuudistuksia suunniteltaessa.
Jugoslavian 1989–1990 kriisien myötä Gligorov teki paluun Makedonian politiikassa ajaen markkinataloutta ja monipuoluejärjestelmää. Hänet valittiin tuolloin vielä Jugoslaviaan kuuluneen tasavallan presidentiksi ensimmäisessä vapaassa vaalissa vuonna 1990 ja aloitti virkakautensa 27. tammikuuta 1991. Syyskuun kansanäänestyksen jälkeen maa julistautui itsenäiseksi ja pääsi ainoana Jugoslavian osavaltiona irtautumaan rauhanomaisesti serbian ja kroaattien taistellessa verisesti jo kesäkuussa 1991.
Gligorov valittiin uudelle kaudelle tehtiin lokakuussa 1994. Vaalituloksen kiistanalaisuuden vuoksi hän ei päässyt astumaan virkaansa heti. 3. lokakuuta 1995 häntä vastaan tehtiin murhayritys Skopjessa autopommilla. Gligorovin sijaisena toipilasaikana toimi parlamentin puhemies Stojan Andov. Gligorov menetti näön toisesta silmästään.
Vlado Bučkovski

Vlado Bučkovski (, s. 2. joulukuuta 1962 Skopje) on pohjoismakedonialainen poliitikko. Hän oli Pohjois-Makedonian eli tuolloisen Makedonian tasavallan pääministeri 15. joulukuuta 2004 lähtien elokuuhun 2006. Hän oli puolustusministeri toukokuusta 2001 marraskuuhun 2001 ja uudelleen marraskuusta 2002 joulukuuhun 2004. Hän oli Makedonian sosiaalidemokraattisen liiton (SDSM) johtaja.
Bučkovski suoritti alemman korkeakoulututkinnon oikeustieteessä Skopjessa 1986, ylemmän 1991 ja väitteli tohtoriksi 1998. Hän toimi osatasavaltansa parlamentin asiantuntijana 1987–1988 ja työskenteli yliopistossa vuodesta 1998. Varaprofessoriksi hänet nimitettiin 2003. Bučkovski oli keskusvaalilautakunnan jäsen 1998–2000 ja Skopjen kaupunginvaltuuston puheenjohtaja 2000–2001.
Bučkovski nimitettiin puolustusministeriksi Ljubčo Georgievskin laajapohjaiseen hallitukseen toukokuussa 2001, ja hän katkoi tointa SDSM:n Branko Crvenkovskin toisessa hallituksessa 1. marraskuuta 2002 alkaen. Kun Crvenkovski voitti ennenaikaiset presidentinvaalit huhtikuussa 2004. Hänen seuraajansa Hari Kostov erosi yllättäen jo marraskuussa ja Bučkovskista tuli 26. marraskuuta puolueensa johtaja ja hallituksen muodostaja. Hän otti kahdeksan Kostovin ministerin lisäksi mukaan kymmenen uutta ja otti tavoitteekseen kehittää maan EU- ja NATO-integraatiota.
Vuonna 2013 Bučkovski uhkasi erota SDSM:stä ja perustaa uuden puolueen. Myöhemmin samana vuonna hänet tuomittiin valtion varojen väärinkäytöstä puolustusministerikaudellaan kolmeksi vuodeksi vankilaan.
Hari Kostov

Hari Kostov (, s. 13. marraskuuta 1959) oli Pohjois-Makedonian eli tuolloisen Makedonian tasavallan pääministeri 31. toukokuuta 2004 – 18. marraskuuta 2004.
Kostov syntyi Pisnican kylässä Probištipissa. Hän valmistui Pyhien Kyrilloksen ja Methodioksen yliopiston taloustieteen osastolta 1983 ja työskenteli Jugoslavian Makedonian sosialistisen tasavallan hallitukselle.
Kostov nimitettiin 1998 Makedonian tasavallan hallituksen talousneuvonantajaksi. Hän oli Branko Crvenkovskin ensimmäisessä hallituksessa varavaltiovarainministerinä ja ohjasi pankkiuudistuksia tekevää komiteaa ja työskenteli Maailmanpankille 1995 ja 1996. Hän oli Crvenkovski toisessa hallituksessa sisäministerinä 2002– ja kun Crvenkovski valittiin presidentiksi, hän nimitti Kostovin hallituksenmuodostajaksi. Kostov piti pääasiassa edellisen hallituksen ministerit.
Hän jätti eronpyyntönsä 15. marraskuuta koalitiohallituksen sisäisten erimielisyyksien vuoksi, lähinnä makedoni- ja albaaniministerien välillä. Häntä seurasi pääministerinä puolustusministeri Vlado Bučkovski.
Kostov työskentelee ensimmäisenä yleisjohtajana Komercijalna banka a.d. Skopjessa, jota virkaa hän hoiti myös ennen hallitukseen nimittämistään.